Pa, seuns vas oor liggaam in kattebakFoto: SAPD/Facebook Ao. Kay Makhubela, woordvoerder van die polisie, sê die man is dood nadat die pa en seuns hom Maandagaand na ŉ polisiestasie wou neem. “Die drie verdagtes was in ŉ kroeg in Lenasia waar hulle in ŉ bakleiery met die man betrokke geraak het,” het hy gesê. Die slagoffer was glo met ŉ mes gewapen. “Die verdagtes het hom glo aangerand en in hul motor se kattebak geprop voor hulle met hom na ŉ polisiestasie gery het om hom aan die polisie oor te gee.” Makhubela het gesê die verdagtes is in die polisiestasie in en toe hulle weer by die motor kom, was die man reeds in die kattebak dood. “Ons het geen ander keuse gehad as om hulle vir moord in hegtenis te neem nie. Hulle sal binne 48 uur in die Protea-landdroshof verskyn,” het Makhubela bygevoeg. Hy sê die pa is 62 jaar oud terwyl die seuns onderskeidelik 24 en 28 jaar oud is.